Fabrizio De André

Fabrizio De André (Gjenue, 18 di Fevrâr 1940 - Milan, 11 di Zenâr 1999) al fo un dai cjantautôrs talians pui amâts e cognossûts, e sigurementri un dai plui impuartants e influents de sô epoche.

Dai amîs e di dute la int che lu scoltave, al jere cognossût ancje cul non di Faber.

Dal 1960 al 1996, al a publicât vincj discs, plui o mancul un ogni doi agns.

De André al à vût il coraç, in une societât taliane apene jessude de Seconde Vuere Mondiâl, di fevelâ di emargjinâts, di prostituzion e di laris, cuant chescj argoments no jerin considerâts, cirint di cjalâ la realtât de bande lôr, par cjatâ lis cualitâts platadis e par metiju a confront cu la int che i dave cuintri.

 Il contest familiâr 
Nassût ai 18 di Fevrâr intune famee de alte borghesie (il pari Giuseppe al jere vicesindic e aministradôr delegât de societât 'Eridania'), De André al cres in te Gjenue dal daspò de vuere.
Daspò jessisi diplomât, al studie te Universitât di Gjenue, prime midisine, daspò jurisprudence come il pari e so fradi Mauro.

Rivât dongje dal jessi laureât, al decît di gambiâ par sielzi la musiche. Cheste passion i jere nassude cui amîs Luigi Tenco, Umberto Bindi, Gino Paoli e Paolo Villaggio. 
Par tirâ sù cualchi franc, De André e Paolo Villaggio si imbarcjin in Istât su lis nâfs, cjantant in tes fiestis.

Al comence a studiâ prime il violin, daspò la chitare scoltant Bob Dylan, Leonard Cohen, e i Chansonniers francês, Georges Brassens soredut.
Chest ultin i plaseve une vore, ma in te vite no lu à mai volût cognossilu par vie dal caratar dificil par cui il cjantautôr francês al jere cognossût. Bisugne ancje dî che Brassens, scoltant lis sôs cjançons tradotis par talian di De André, al à dât un judizi positîf.

 L'inizi in tal 1958 

In tal 1958, De André al publiche il so prin 45 zîrs: Nuvole Barocche e E fu la notte, cjançons che par lui jerin 'pecjâts di zoventût'.

Intai agns daspò dal 1958, De André al scomence a cjatâ ce che al sarà il so mût di scrivi cjançons, cun tematichis sociâls contadis ancje cun crudece, ma ancje cun poesiis, tradizions musicâls talianis e cun peraulis simpri a la puartade di ducj.

Il so prin 33 zîrs al è Tutto Fabrizio De André (1966 e ristampât daspò doi agns) che e je une racolte di cjançons jessudis nome in 45 zîrs.

Daspò a jessin ancje Volume I (1967), Volume III (1968), Nuvole Barocche (1969).

 I agns de contestazion 
I agns jenfri il 1968 e il 1973 a son stâts forsit i miôrs par De André, parcè che al publiche cuatri discos fondamentâi, cun tematichis a vonde diferentis jenfri di lôr:

 Tutti morimmo a stento (1968) Acompagnât di une orchestre sinfoniche, la 'Philarmonia' di Rome direzude pal mestri Gian Piero Riverberi, De André al cjacare di int che si cope, drogâts, sporcacjons cu la dolcece de poesie. Il disc al ven premiât de critiche taliane.

 La Buona Novella (1970) Cun tescj trats dai Vanzei no ricognossûts de Glesie (apocrifs). Tal disc a sunin elements dal grup I Quelli daspò deventâts la Premiata Forneria Marconi.

 Non al denaro, né all'amore né al cielo (1971) Inspirât de antologjie di Spoon River, opare dal scritôr Edgar Lee Masters, publicât in tal Avrîl dal 1915, tradot par talian in tal 1943 di Fernanda Pivano. De André al ven judât di Giuseppe Bentivoglio pai tescj e dal mestri Nicola Piovani par lis musichis.

 Storia di un impiegato (1973) De André al cjape la ispirazion dai acjadiments dal Mai Francês. Ancje chi e je une vore impuartante le colaborazion di Giuseppe Bentivoglio pai tescj e dal mestri Nicola Piovani par lis musichis.

 Impuartantis colaborazions in tai agns '70 
De André al à colaborât cul scritôr Alessandro Gennari par il libri Un destino ridicolo publicât in tal 1996.
Al lavore ancje cun il poete gjenovês Riccardo Mannerini par la cjançon 'Eroina', deventade Il cantico dei drogati.

In tai agns Setante al à ancje colaborât cun altris cjantautôrs come Francesco De Gregori (che al scrîf cun lui lis cjançons dal disc  Volume VIII), al publiche un disc di cjançons tradotis par talian di Bob Dylan, Leonard Cohen, George Brassens.
La colaborazion cu le Premiata Foreria Marconi, e je une vore positive: a vegnin regjistrâts doi discs dal vîf, jenfri il 1979 e il 1980:

 Rimini (1978) al è l'inizi de colaborazion cu il cjantautôr veronês Massimo Bubola, cun tematichis di atualitât e sociâls.

 Fabrizio De André(1981) disc cence titul, plui cognossût come L'indiano.
In chest disc, De André al tocje plui argoments jenfri i cuai la opression dal popul dai Indians de Americhe (Fiume Sand Creek) e ricuarde fats di cronache che lu tocjin in prime persone (Hôtel Sopramonte).
In tai agns Otante, i doi cjantautôrs publichin un 45 zîrs clamât Una storia sbagliata, cun dôs cjançons publicadis pe prime volte in CD in tal 2005.

Una storia sbagliata e je le cjançon indulà De André al fevele de muart di Pieri Pauli Pasolini.

De André, Fabrizio